सीरीज जीतने की उम्मीद नहीं : गावस्कर  
सुनील गावस्कर का मानना है कि पहले टेस्ट मैच में शर्मनाक हार के बाद भारत की ऑस्ट्रेलिया में पहली बार टेस्ट शृंखला जीतने की संभावना भी समाप्त हो गई।
पूर्व भारतीय कप्तान सुनील गावस्कर का मानना है कि पहले टेस्ट मैच में शर्मनाक हार के बाद भारत की ऑस्ट्रेलिया में पहली बार टेस्ट शृंखला जीतने की संभावना भी समाप्त हो गई। भारत ने विदेश दौरे पर फिर से खराब शुरुआत की और बल्लेबाजों के लचर प्रदर्शन के कारण उसे मेलबर्न में 122 रन की करारी हार झेलनी पड़ी। गावस्कर से जब पूछा गया कि क्या इस हार से भारत की चार मैचों की सीरीज जीतने की संभावना समाप्त हो गई, तो उन्होंने हां में जवाब दिया।

	गावस्कर ने एनडीटीवी से कहा, ‘हां, मैं ऐसा मानता हूं (कि भारत शृंखला नहीं जीत पाएगा)। यदि मैं गलत साबित होता हूं, तो मुझे खुशी होगी, लेकिन मुझे नहीं लगता कि ऐसा होगा। दोनों पारियों में हम 300 रन तक पहुंचने में नाकाम रहे। विशेषकर दूसरी पारी में, जबकि पिच बल्लेबाजी के लिए अच्छी थी।’

	उन्होंने कहा, ‘इंग्लैंड में हम केवल एक बार 300 रन तक पहुंच पाए, जबकि हमारे बल्लेबाजों के नाम पर 30,000 से 40,000 रन दर्ज हैं। खतरे की घंटे बहुत तेजी से बज रही है।’